ΓΡΑΠΤΗ ΕΡΩΤΗΣΗ E-0415/96 υποβολή: Marco Cellai (NI) προς την Επιτροπή (29 Φεβρουαρίου 1996)

Θέμα: Επέκταση του κέντρου Jean Monnet στο Λουξεμβούργο

Έχουν επανειλημμένως δημοσιευτεί στον Τύπο πληροφορίες σχετικά με τις διαπραγματεύσεις της Επιτροπής με μια γερμανική εταιρεία για την επέκταση των γραφείων της στο Λουξεμβούργο. Σύμφωνα πάντα με τις πληροφορίες αυτές, αντικείμενο των διαπραγματεύσεων είναι η μίσθωση ακινήτου που βρίσκεται σε απόσταση 3 χιλιομέτρων από το κέντρο Jean Monnet.

1. Μπορεί η Επιτροπή να επιβεβαιώσει ότι έχει προβλεφθεί, βάσει σχεδίου εγκεκριμένου τόσο από την Επιτροπή όσο και από την ίδια την κυβέρνηση, η επέκταση του Jean Monnet σε οικόπεδο ιδιοκτησίας της κυβέρνησης του Λουξεμβούργου παρακείμενο στο Jean Monnet και για το οποίο ζητήθηκε δικαίωμα προαίρεσης;

2. Εάν ναι, για ποιο λόγο δεν έγινε δεκτή η πρόταση της γαλλικής εταιρείας «Generale des Eaux» ή τουλάχιστον δεν ελήφθη υπόψη ως βάση για μια νέα πρωτοβουλία σύμφωνα με τους κοινοτικούς κανόνες;

3. Για ποιο λόγο, λαμβανομένης υπόψη της ανεπαρκούς διαφάνειας που καλύπτει την υπόθεση, συνεχίζει η Επιτροπή να διαθέτει σημαντικά ποσά για την επίβλεψη της κατασκευής του κτιρίου Hochtief;

4. Μπορεί η Επιτροπή να επισημάνει εάν ο πρώην υπεύθυνος επίτροπος Van Miert είχε δηλώσει γενικά διατεθειμένος να εξετάσει το συμφέρον της Επιτροπής στην υπόθεση αυτή, η οποία είχε επιβεβαιώσει την ανάγκη να χρησιμοποιηθεί η παρακείμενη περιοχή και εάν συνεπώς δεν υπάρχει προς το παρόν καμία δέσμευση εκ μέρους της Επιτροπής να μισθώσει το ακίνητο Hochtief;

5. Δεν εκτιμά η Επιτροπή ότι, υπό το φως των παρατυπιών που επισημάνθηκαν από τον Τύπο, θα πρέπει στο εξής να ανακαλέσει το ενδιαφέρον της για το εν λόγω ακίνητο;

Απάντηση του κ. Liikanen εξ ονόματος της Επιτροπής (12 Απριλίου 1996)

1. Η Επιτροπή επιβεβαιώνει την ύπαρξη του διπλανού οικοπέδου στο Κέντρο Jean Monnet που ανήκει στην κυβέρνηση του Λουξεμβούργου. Η Επιτροπή εξέφραζε ανέκαθεν το ενδιαφέρον της για το οικόπεδο αυτό.

2. Η Επιτροπή εξέτασε την προσφορά εταιρείας που υπάγεται στον γαλλικό όμιλο Gιnιrale des eaux. Ωστόσο, η βιωσιμότητα του σχεδίου αυτού εξαρτάται επίσης από την έγκριση του ιδιοκτήτη του οικοπέδου. Πρέπει επίσης να τηρηθούν οι κοινοτικοί κανόνες που ισχύουν για τις δημόσιες συμβάσεις και να ληφθούν υπόψη οι αντίστοιχες προθεσμίες.

3. Η Επιτροπή κρίνει ότι οι δαπάνες σχετικά με την ανάλυση των προδιαγραφών και την επιθεώρηση της κατασκευής κτιρίου που θα μπορούσε να στεγάσει 800 υπαλλήλους εξακολουθούν να είναι απαραίτητες, ακόμα και στην περίπτωση που το έργο δεν πρόκειται να γίνει.

4. Η Επιτροπή γνωστοποίησε ήδη στην κυβέρνηση του Λουξεμβούργου ότι θα ήταν πρόθυμη να απομακρυνθεί λίγο από το κτίριο Jean Monnet, εάν αυτό γινόταν απαραίτητο, για να στεγάσει τις υπηρεσίες της. Ωστόσο, δεν έχει εγκαταλείψει την ιδέα να αποκτήσει κάποια μέρα ένα κτίριο στο διπλανό οικόπεδο του σημερινού κτιρίου που θα επέτρεπε την συγκέντρωση όλου του προσωπικού της. Το ενδιαφέρον της Επιτροπής για το ένα από τα δύο αυτά κτίρια δεν αποκλείει ωστόσο το ενδιαφέρον της για το άλλο.

5. Η Επιτροπή ζήτησε να ανασκευασθούν πληροφορίες που δημοσιεύθηκαν στον τύπο. Όσον αφορά τη στέγαση του προσωπικού της, η Επιτροπή θα αναλάβει τις δεσμεύσεις της εν ευθέτω χρόνο, μετά την εξέταση όλων των απαραίτητων στοιχείων και σύμφωνα με τις διαδικασίες που προβλέπονται για τις υποθέσεις των ακινήτων.